Kitöltési segédlet

**Az állampapírok, az államadósság és az állami követelések felhalmozott és eredményszemléletű kamata**

című adatszolgáltatásához

Az adatszolgáltatás célja, tartalma

Az adatszolgáltatás célja a nemzetközi statisztikai módszertani előírásoknak[[1]](#footnote-1) megfelelő eredményszemléletű kamat és felhalmozott kamat kiszámítása, és a két mutató teljes összhangjának megteremtése. A bekért adatokat az MNB mellett a KSH és az NGM is felhasználja.

Az adatszolgáltatás havi és negyedéves táblából áll.

**01. tábla (havi adatszolgáltatás):**

A havi adatszolgáltatás csak az *állampapírokra* vonatkozik.

A tábla kitöltési segédlete megegyezik a negyedéves adatszolgáltatás értékpapírokra vonatkozó utasításaival.

**02. tábla (negyedéves adatszolgáltatás):**

A negyedéves adatszolgáltatás tartalmazza:

*Az államadósság adatait:*

* értékpapírok
* hitelek
* derivatívák
* visszavásárlási ügyletek.

*A követelések adatait:*

* a központi költségvetés ÁKK által kezelt betétei
* az ÁKK nyújtott kölcsönök
* az ÁKK által továbbkölcsönzött hitelek.

**A kérdőív oszlopai:**

**a oszlop:**

**Az adósság típusa:** Az *állampapírokat* típusonként (forint államkötvény, diszkontkincstárjegy, kamatozó kincstárjegy, kincstári takarékjegy, deviza államkötvények), azon belül sorozatonként részletezve, ISIN kóddal ellátva kell felsorolni.

A nyomdai kincstári takarékjegyeket csak lejárat szerint (egy, illetve két éves lejáratú) kell csoportosítani, és az MNB által adott, technikai ISIN kódon jelenteni. A dematerializált formában kibocsátott kincstári takarékjegyeket sorozatonként a megfelelő ISIN kóddal kell jelenteni.

A táblázatban fel kell tüntetni valamennyi adósságelemet, amely a tárgyidőszakban (tárgyhónapban/tárgynegyedévben), annak bármely napján forgalomban volt.

Az adósságelemeket a hozzájuk kapcsolódó repo ügyletek és pénzügyi derivatívák nélkül kell bemutatni (mintha nem kötöttek volna ilyen típusú ügyleteket a felek).

Az értékpapírokkal végzett *repo ügyleteket* értékpapír típusonként egy-egy külön soron kell jelenteni. A táblázat alján a repo ügyleteket és azok névértékét külön fel kell sorolni.

A *hiteleket* a következő sorokon kell jelenteni:

* Forint hitel, MNB
* Forint hitel, egyéb belföldi
* Forint hitel, külföldi
* Deviza hitel, MNB
* Deviza hitel, egyéb belföldi
* Deviza hitel, külföldi.
* A *swapokkal* kapcsolatos műveleteket a következő sorokon kell jelenteni:
* ÁKK-nál elhelyezett M2M betétek
* Nettó értékpapír swapok, MNB
* Nettó értékpapír swapok, egyéb
* Nettó hitel swapok, MNB
* Nettó hitel swapok, egyéb.

**b oszlop:**

**ISIN kód:** az ISO 6166-os szabványnak megfelelő 12 karakteres egyedi értékpapír-azonosító.

**c oszlop:**

**Állomány névértéken:** a tárgyidőszak végén forgalomban lévő értékpapír állomány forintra átszámított névértéke. Az időszak folyamán kifutott (lejárt vagy visszaváltott) adósságelemeknél 0-t kell szerepeltetni.

**d oszlop:**

**Névérték és kibocsátási érték különbsége:** *értékpapírok* eseténkell kitölteni**.** Amennyiben az értékpapírt kibocsátáskor felárral értékesítik (prémium) akkor pozitív, ha a névértéknél alacsonyabb értéken (diszkont), akkor negatív előjellel kérjük feltüntetni. Az oszlopban az időszak végén forgalomban lévő értékpapírok kibocsátáskori árfolyam különbözetének kell szerepelnie. Amennyiben a papír az időszak folyamán lejárt, az oszlop értéke nulla. Amennyiben az értékpapír *részlegesen* visszaváltásra kerül, a névértékes állomány csökkenésével arányosan kell a kibocsátáskori árfolyamkülönbség értékét csökkenteni.

Egy értékpapír-sorozat valamennyi forgalomban lévő darabja azonos jogokat testesít meg függetlenül attól, hogy melyik időszakban került kibocsátásra. Ezért előtörlesztés, visszavásárlás esetén sem kell elkülöníteni, hogy a visszavásárolt mennyiségek melyik kibocsátásból származtak. Ez a magyarázata annak, hogy a papíron felhalmozódott összes prémium/diszkont mennyiségét a visszavásárolt értékpapírok névértékének arányában kell csökkenteni.

A kibocsátási érték a kibocsátási árban megjelenő felhalmozott kamatok nélkül értendő.

A többi adósságelem esetén az oszlopot üresen kell hagyni.

e **oszlop:**

**Felhalmozott kamat állománya:** Az eredményszemléletű kamatjövedelem a kamatozó pénzügyi instrumentumok (értékpapírok, hitelek, betétek) adott időszakra járó (fizetendő) tulajdonosi jövedelme. A felhalmozott kamat az eredményszemléletű kamatjövedelem időszak végéig pénzügyileg még nem rendezett része.

Az időszak végi felhalmozott kamat állományát *hitelek, betétek* esetén a következőképpen kell kiszámolni:

A felhalmozott kamat záró állománya

=

a felhalmozott kamat nyitóállománya

+

eredményszemléletű kamatkiadás

-

pénzforgalmi kamatkiadás

-

deviza tételek esetén a deviza átértékelődés (i oszlop megfelelő adata).

Az időszak végi felhalmozott kamat állományának kiszámítása *értékpapírok* esetén:

A felhalmozott kamat záró állománya

=

a felhalmozott kamat nyitóállománya

+

eredményszemléletű kamatkiadás

-

pénzforgalmi kuponos kamatkiadás

-

az időszak folyamán *lejárt* értékpapír kibocsátáskori árfolyam-különbözete

-

az időszak folyamán *részlegesen visszavás*árolt értékpapír *kibocsátáskori* árfolyam-különbözetének arányos része\*

-

az időszak folyamán *részlegesen visszaváltott* értékpapír estében a lejárat előtti visszaváltás árfolyam-különbözete (i oszlop megfelelő adata)

-

deviza értékpapírok esetén a deviza átértékelődés (i oszlop megfelelő adata).

\*Az időszak folyamán *részlegesen visszaváltott* értékpapír kibocsátáskori árfolyam-különbözetének arányos részét a következőképpen állapítjuk meg:

Az értékpapíron felhalmozódott prémium/diszkont összegének a visszaváltással arányos része szorozva a kibocsátástól a visszavásárlásig eltelt napok számával, osztva a kibocsátástól a tervezett visszaváltásig tartó időszak napjainak számával.

**f oszlop:**

**Felhalmozott kuponkamat állománya:** hitelek, betétek és névértéken kibocsátott értékpapírok esetén azonos az e oszloppal. Névérték felett/alatt kibocsátott értékpapírok esetén kibocsátáskori árfolyam-különbözet hatását nem tartozó kamathalmozódás:

A felhalmozott kuponkamat záró állománya

=

a felhalmozott kuponkamat nyitóállománya

+

eredményszemléletű kuponkamat-kiadás

-

pénzforgalmi kuponkamat-kiadás.

**g oszlop:**

**Elszámolt nettó pénzforgalmi kamatkiadás:** hitelek, betétek és névértéken kibocsátott értékpapírok esetén a kuponos kamatkiadást tartalmazza. Névértéktől eltérő kibocsátású értékpapírok esetén tartalmazza a kibocsátáskori prémium (kamatbevétel) vagy diszkont (kamatkiadás) összegét is. Rábocsátás esetén tartalmazza a kibocsátásig időarányosan felhalmozódott kuponkamatot (kamatbevétel) és a rábocsátáskor árfolyam-különbözetet (prémium esetén kamatbevétel, diszkont esetén kamatkiadás). Lejárat előtti visszaváltás esetén tartalmazza a névérték és visszavásárlási érték különbözetét (kamatbevétel, ha a névérték nagyobb). Az értékpapírok esetén tehát az oszlop tartalmaz minden olyan elemet, ami a költségvetési elszámolásokban kamatként megjelenik.

**h oszlop:**

**Eredményszemléletű kamatkiadás:**

Hitelek, betétek estén egyenlő az adott periódusra járó kuponkamattal.

Értékpapírok és swapok esetén két részből tevődik össze:

Az adott időszakra *járó* kuponkamat

+

a kibocsátáskori árfolyam különbözet időarányos része.

**i oszlop: Egyéb korrekciók (átértékelődés, visszavásárlás) (csak a negyedéves jelentésben)**

Ebben az oszlopban két különböző tétel kerül feltüntetésre**:**

**Deviza átértékelődés:** a külföldi pénznemben kibocsátott értékpapírok forintban kimutatott felhalmozott kamatának időszaki átértékelődéséthavonta kell kiszámítani, a felhalmozott kamat devizában kifejezett átlagállománya és devizaárfolyam-változás szorzataként. A negyedéves átértékelődés a háromhavi átértékelődés összegeként képződik.

**Lejárat előtti visszaváltás árfolyam-különbözete: A**z *értékpapírok* lejárat előtti visszaváltásakor képződő árfolyam-különbözet kiszámításának képlete a következő: visszaváltási érték *mínusz* kibocsátási érték *mínusz* a visszaváltásig felhalmozott összes kamat.

A lejárat előtti visszaváltás árfolyam-különbözete két részből tevődik össze:

1. A névértéktől eltérő kibocsátási értékből fakadó, teljes futamidőre szétosztott kamatjövedelemnek az a része, amely a visszaváltás és a lejárat közé eső időszakra jutna, de a korai visszaváltás miatt nem tekinthető megszolgált kamatjövedelemnek.

Ez az elem tehát a következő képlettel számítható ki: névérték *mínusz* kibocsátási érték *mínusz* visszaváltásig felhalmozott, a kibocsátási érték és a névérték különbözetéből számított kamat.

1. A nettó visszaváltási ár és a névérték eltéréséből számított összeget. Kiszámítási módja: visszaváltási ár *mínusz* névérték *mínusz* felhalmozott kuponkamat.

A két elem összevonása adja ki a fenti képletet.

A táblázat adatai között minden időszakban a következő egyenlőségnek kell érvényesülni:

Eredményszemléletű kamatkiadás (h) =

Elszámolt nettó pénzforgalmi kamatkiadás (g)

-

- felhalmozott kamat állománya az előző időszak végén (előző időszaki adatszolgáltatás e oszlopa)

+ felhalmozott kamat állománya a tárgyidőszak végén (e)

- *kibocsátáskori* árfolyam-különbözet állománya az előző időszak végén (előző időszaki adatszolgáltatás d oszlopa)

+ *kibocsátáskori* árfolyam-különbözet állománya tárgyidőszak végén (d)

- l*ejárat előtti visszaváltás* árfolyam-különbözete (i oszlop megfelelő adata)

* devizaátértékelődés (i oszlop megfelelő adata).

Minden egyes papírra a kibocsátástól a visszaváltásig terjedő teljes időszakra érvényesülni kell a következő egyenlőségnek:

Összes eredményszemléletű kamatkiadás (sum (h)) =

összes pénzforgalmi kamatkiadás (sum(g))

- *lejárat előtti visszaváltás* árfolyam-különbözete az összes eltelt időszakban (sum (i oszlop megfelelő adata))

* devizaátértékelődés az összes eltelt időszakban (sum (i oszlop megfelelő adata)).

**\*\***

**02/2 A központi költségvetés követelésein felhalmozott és eredményszemléletű kamat**

A táblázat adatai között minden időszakban a következő egyenlőségnek kell érvényesülni:

Eredményszemléletű kamatbevétel (h) =

Elszámolt nettó pénzforgalmi kamatbevétel (g)

- felhalmozott kamat állománya az előző időszak végén (előző időszaki bevallás e oszlopa)

+ felhalmozott kamat állománya a tárgyidőszak végén (e)

- devizaátértékelődés (i).

Minden egyes tételre a kibocsátástól a visszaváltásig terjedő teljes időszakra érvényesülni kell a következő egyenlőségnek:

Összes eredményszemléletű kamatbevétel (sum (h)) =

összes pénzforgalmi kamatbevétel (sum(g))

* devizaátértékelődés az összes eltelt időszakban (sum (i)).

1. Nemzeti számlák európai rendszere (ESA2010, az Európai Parlament és a Tanács 549/2013 rendelete, Kézikönyv az államháztartási hiányról és az adósságról (Manual on Government Deficit and Debt, Eurostat 2014). [↑](#footnote-ref-1)